KOMMISSIONENS AFGØRELSE af 17. juli 1998 om afslutning af antidumpingproceduren vedrørende importen til Fællesskabet af thioureadioxid med oprindelse i Folkerepublikken Kina (meddelt under nummer K(1998) 2081) (98/462/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1), senest ændret ved forordning (EF) nr. 905/98 (2), særlig artikel 9,

efter høring af Det Rådgivende Udvalg, og

ud fra følgende betragtninger:

A. PROCEDURE

(1) Den 10. september 1997 modtog Kommissionen en klage, hvori det hævdes, at thioureadioxid med oprindelse i Folkerepublikken Kina importeres til Fællesskabet til skadelige dumpingpriser.

(2) Klagen var indgivet af European Chemical Industry Council (CEFIC) på vegne af Degussa AG, den eneste producent af thioureadioxid i Fællesskabet.

(3) Klagen indeholdt beviser for, at der fandt dumping sted i forbindelse med den pågældende import, og at der forvoldtes væsentlig skade som følge heraf, hvilket blev anset for tilstrækkeligt til at berettige indledningen af en antidumpingprocedure.

(4) Kommissionen offentliggjorde derfor efter høring en meddelelse i De Europæiske Fællesskabers Tidende (3) om indledning af en antidumpingprocedure vedrørende importen til Fællesskabet af thioureadioxid, som i øjeblikket tariferes under KN-kode ex 2930 90 70 og har oprindelse i Folkerepublikken Kina.

(5) Kommissionen underrettede officielt de eksportører og importører, som den vidste var berørt af sagen, repræsentanterne for eksportlandet og den klagende EF-producent. Interesserede parter fik lejlighed til at fremsætte deres synspunkter skriftligt og til at anmode om at blive hørt mundtligt inden for den frist, der er fastsat i meddelelsen om indledning af en procedure.

B. TILBAGETRÆKNING AF KLAGEN OG AFSLUTNING AF PROCEDUREN

(6) I brev af 6. april 1998 til Kommissionen trak CEFIC formelt sin klage tilbage vedrørende importen til Fællesskabet af thioureadioxid med oprindelse i Folkerepublikken Kina og anførte, at der var sket ændringer i omstændighederne med hensyn til EF-erhvervsgrenen efter indgivelsen af klagen. Klageren fremførte navnlig, at situationen for den eneste EF-producent havde ændret sig i løbet af undersøgelsen og formindsket virkningerne af den angivelige dumpingimport.

(7) I overensstemmelse med artikel 9, stk. l, i forordning (EF) nr. 384/96 kan proceduren afsluttes, når klageren trækker sin klage tilbage, medmindre en sådan afslutning ikke vil være i Fællesskabets interesse. Kommissionen fastslog, at der i forbindelse med den nuværende undersøgelse ikke er kommet betragtninger frem vedrørende Fællesskabets interesser, som kunne gå imod en afslutning af proceduren.

(8) Interesserede parter blev underrettet om, at Kommissionen havde til hensigt at afslutte proceduren og fik lejlighed til at fremsætte bemærkninger hertil. Der blev ikke modtaget bemærkninger, som kunne tyde på, at en sådan afslutning af proceduren ikke vil være i Fællesskabets interesse.

(9) Kommissionen har derfor konkluderet, at antidumpingproceduren vedrørende importen til Fællesskabet af thioureadioxid med oprindelse i Folkerepublikken Kina bør afsluttes, uden at der indføres foranstaltninger -

TRUFFET FØLGENDE AFGØRELSE:

Eneste artikel

Antidumpingproceduren vedrørende importen til Fællesskabet af thioureadioxid, som i øjeblikket tariferes under KN-kode ex 2930 90 70 og har oprindelse i Folkerepublikken Kina, afsluttes.

Udfærdiget i Bruxelles, den 17. juli 1998.

På Kommissionens vegne

Leon BRITTAN

Næstformand

(1) EFT L 56 af 6. 3. 1996, s. 1.

(2) EFT L 128 af 30. 4. 1998, s. 18.

(3) EFT C 323 af 24. 10. 1997, s. 2.